**Legyesbénye Község Önkormányzata Képviselő-testületének 16/2024. (XI. 25.) önkormányzati rendelete**

**az idegenforgalmi adóról**

Legyesbénye Község Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésben és 6. §-ában kapott felhatalmazás alapján, az Alaptörvény 32. cikk (1) bekezdés h) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

**1. §**

Adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt.

**2. §**

Az adó alapja a megkezdett vendégéjszakák száma.

**3. §**

Az adó mértéke személyenként és vendégéjszakánként 100 Ft.

**4. §**

(1) Az adóbeszedésre kötelezett az általa beszedett adóról folyamatos és naprakész nyilvántartást vezet, amely alkalmas a vendégéjszakát eltöltő személyek, személyenkénti megbontásban az adó alapjának, az adó összegének és a mentességek jogcímének megállapítására, valamint ellenőrzésére. A nyilvántartás vezetése digitálisan, szálláshelykezelő-szoftver használatával történik, mely alkalmas a turisztikai térségek fejlesztésének állami támogatásáról szóló törvény és annak végrehajtására kiadott kormányrendeletben meghatározott kötelező regisztráció és adatszolgáltatás teljesítésére.

(2) Az adóbeszedésre kötelezett a szálláshelyre bejelentkező magánszemélyt haladéktalanul köteles az (1) bekezdés szerinti szálláshelykezelő-szoftver segítségével regisztrálni.

(3) Az adóbeszedésre kötelezett köteles gondoskodni a vendégnyilvántartás szálláshelyen történő ellenőrizhetőségéről.

**5. §**

(1) Az adóbeszedésre kötelezettnek a helyi adókról szóló 1990. évi C. törvény 31. §-ában tételesen felsorolt adómentességre jogosító tartózkodás feltételeit utólag ellenőrizhető módon igazolnia kell. Ennek hiányában az adót be kell szednie, illetve meg kell fizetnie.

(2) Az adómentességre jogosító tartózkodást igazoló nyilatkozatokat az adóbeszedésre kötelezettnek 5 évig kell megőriznie.

**6. §**

Jelen rendeletben nem szabályozott kérdésekben a helyi adókról szóló 1990. évi C. törvény és az adózás rendjéről szóló 2017. évi CL. törvény és az adóigazgatási rendtartásról szóló 2017. évi CLI. törvény rendelkezéseit kell alkalmazni.

**7. §**

Ez a rendelet 2025. január 1-jén lép hatályba.

**8. §**

Hatályát veszti az idegenforgalmi adóról szóló 12/2009. (XI.25.) önkormányzati rendelet.

 Lengyelné Dr. Bús Zita Barta Csilla

 polgármester jegyző

A rendelet kihirdetve: 2025. november 25.

 Barta Csilla

 jegyző

Végső előterjesztői indokolás

Az idegenforgalmi adó 2009 óta létezik a településen. A rendelet megalkotására azért volt szükség, mert a12/2009. (XI.25.) önkormányzati rendelet több szempontból nem felelt meg a magasabb jogszabályoknak. A rendelettervezet elkészítésekor az adó mértékén nem változtattunk.

Az adónem a lakosságra anyagi terhet nem ró, mivel nem az önkormányzat illetékességi területén állandó lakosként élő magánszemélyeket, hanem a legalább egy vendégéjszakát községünkben eltöltő, idelátogató magánszemélyeket terheli.

A turisztikai térségek fejlesztésének állami feladatairól szóló 2016. évi CLVI. törvény alapján a szálláshely-szolgáltatók ugyanakkor emellett jelenleg folyamatos elektronikus nyilvántartás vezetésre is kötelesek a Nemzeti Turisztikai Adatszolgáltató Központ felé, amelyet a törvény szerinti szálláshelykezelő szoftver használatával teljesítenek.

Az adminisztrációs terhek csökkentése érdekében a Htv. 2023. január 1. napjától korlátozza a szálláshelykezelő szoftver használatán túl egyéb nyilvántartás-vezetési kötelezettség előírását azzal, hogy a szoftvernek valamennyi, az idegenforgalmi adó-kötelezettség ellenőrzése szempontjából releváns adat (például törvényi és önkormányzati kedvezmények, mentességek) nyilvántartására alkalmasnak kell lennie.